เศรษฐกิจพ.ย.ฟื้นดีขึ้นนักท่องเที่ยวเริ่มกลับมา
ธปท.ชี้สัญญาณเศรษฐกิจพ.ย.ปีนี้ดีขึ้นกว่าปีก่อน ส่งออกขยายตัวและนักท่องเที่ยวเริ่มกลับมา
29 ต.ค. 2565

ธปท.ชี้สัญญาณเศรษฐกิจพ.ย.ปีนี้ดีขึ้นกว่าปีก่อน ส่งออกขยายตัวและนักท่องเที่ยวเริ่มกลับมานายดอน นาครทรรพ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท) กล่าวว่า ภาวะเศรษฐกิจไทยในเดือนพ.ย. 2559 ขยายตัวดีขึ้น เมื่อเทียบกับเดือนก่อน ตามมูลค่าการส่งออกสินค้าที่ขยายตัวสูง 10.1% จากติดลบ 4.3% ในเดือนก่อน จากฐานที่ต่ำและปัจจัยชั่วคราวจากการเร่งนำเข้าสินค้าเกษตรจากจีนและการเร่งส่งออกแท่นขุดเจาะ รวมทั้งราคาสินค้าโภคภัณฑ์ปรับดีขึ้นสอดคล้องกับการผลิตในอุตสาหกรรมเพื่อการส่งออกและการนำเข้าวัตถุดิบและสินค้าขั้นกลาง โดยเฉพาะชิ้นส่วนอิเล็กทรอนิกส์ ส่วนการใช้จ่ายอุปโภคและลงทุนภาครัฐขยายตัวดีต่อเนื่อง ทั้งรายจ่ายประจำและลงทุนทำให้ยังคงเป็นแรงขับเคลื่อนหลักของเศรษฐกิจ
นายดอน กล่าวว่า ภาคการท่องเที่ยวจำนวนนักท่องเที่ยวที่ลดลง โดยเฉพาะจีนและมาเลเซียเป็นสำคัญ ที่เคยลดลงจากการจัดระเบียบทัวร์ผิดกฎหมายเริ่มชะลอลง คาดว่าการลดลงของนักท่องเที่ยวในเดือนพ.ย.นี้น่าจะลดลงต่ำสุดแล้วในปีนี้ โดยการท่องเที่ยวเดือนนี้มีนักท่องเที่ยว 2.4 ล้านคน คิดเป็นการลดลงจากระยะเดียวกันปีก่อน 4.4%
“คาดว่าในเดือนธ.ค.นักท่องเที่ยวต่างชาติน่าจะกลับมาเที่ยวไทยมากขึ้นได้ จากเดิมที่คาดว่านักท่องเที่ยวปีนี้ทั้งปีจะลดลงไปเหลือ 32.4 ล้านคน มีแนวโน้มที่นักท่องเที่ยวเริ่มฟื้นกลับมา ทำให้คาดว่าผลกระทบจะน้อยลงกว่าที่คาดประมาณ 1 แสนคน “ นายดอนกล่าว   
นายดอน กล่าวว่า การบริโภคภาคเอกชนชะลอลงเป็นเดือนที่สอง ติดลบ 0.5% เมื่อเทียบกับเดือนก่อนหน้า เนื่องจากปัจจัยสนับสนุนการบริโภคโดยรวมยังไม่เข้มแข็งนัก สะท้อนจากรายได้เกษตรกรเดือนนี้ที่กลับมาหดตัว 0.4% และกำลังซื้อครัวนอกภาคเกษตรกรรมที่ลดลง โดยเฉพาะภาคการค้า ขณะที่การลงทุนภาคเอกชนยังคงหดตัวที่ 1.3% เมื่อเทียบกับระยะเดียวกันปีก่อน แต่เทียบกับเดือนก่อนหน้าโต 0.4%